Κνουτ Χάμσουν

Ο **Κνουτ Χάμσουν**(4 Αυγούστου 1859 - 19 Φεβρουαρίου 1952) ήταν Νορβηγός συγγραφέας που του απονεμήθηκε το Βραβείο Νόμπελ Λογοτεχνίας το 1920. Το έργο του εκτείνεται σε περισσότερα από 70 χρόνια και εμφανίζει ποικιλία όσον αφορά τη συνείδηση, το θέμα, την προοπτική και το περιβάλλον. Εξέδωσε πάνω από 20 μυθιστορήματα, μια ποιητική συλλογή, μερικά διηγήματα και θεατρικά έργα, ένα οδοιπορικό, μη μυθοπλαστικά έργα και μερικά δοκίμια.

Ο νεαρός Χάμσουν αντιτάχθηκε στο ρεαλισμό και το νατουραλισμό. Υποστήριξε ότι το κύριο αντικείμενο της μοντέρνας λογοτεχνίας πρέπει να είναι οι περιπλοκές του ανθρώπινου νου, ότι οι συγγραφείς θα πρέπει να περιγράψουν τον «ψίθυρο του αίματος και την έκκληση του μυελού των οστών». Ο Χάμσουν θεωρείται «ο ηγέτης της νεορομαντικής εξέγερσης στο γύρισμα του 20ου αιώνα», με έργα όπως η *Πείνα* (1890), τα *Μυστήρια* (1892), ο *Παν* (1894) και η *Βικτώρια* (1898). Τα μετέπειτα έργα του –ιδίως τα «μυθιστορήματα του Nόρντλαντ»-επηρεάστηκαν από το νορβηγικό νέο ρεαλισμό, που απεικονίζει την καθημερινή ζωή στην αγροτική Νορβηγία και συχνά χρησιμοποιεί τοπική διάλεκτο, ειρωνεία και χιούμορ. Ο Χάμσουν δημοσίευσε μόνο μια ποιητική συλλογή, την *Αγρια Χορωδία*, που έχει μελοποιηθεί από πολλούς συνθέτες.

Ο Χάμσουν θεωρείται «ένας από τους πιο σημαντικούς και καινοτόμους λογοτεχνικούς στυλίστες των τελευταίων εκατό ετών» (περ. 1890–1990). Πρωτοπόρησε στην ψυχολογική λογοτεχνία με τεχνικές ροής της συνείδησης και εσωτερικού μονόλογου και επηρέασε συγγραφείς όπως οι Τόμας Μαν, Φραντς Κάφκα, Μαξίμ Γκόργκι, Στέφαν Τσβάιχ, Χένρυ Μίλλερ, Έρμαν Έσσε, Τζον Φαντ και Έρνεστ Χέμινγουεϊ. Ο Ισαάκ Μπάσεβις Σίνγκερ χαρακτήρισε τον Χάμσουν "πατέρα της σύγχρονης σχολής λογοτεχνίας σε κάθε πτυχή του - την υποκειμενικότητά του, την αποσπασματικότητά του, τη χρήση των αναδρομών στο παρελθόν, το λυρισμό του. Ολόκληρη η μοντέρνα σχολή της μυθοπλασίας τον εικοστό αιώνα έχει τις ρίζες της στον Χάμσουν ".

Στις 4 Αυγούστου 2009 άνοιξε στο Χάμερεϊ το Κέντρο Κνουτ Χάμσουν. Από το 1916 πολλά από τα έργα του έχουν μεταφερθεί στον κινηματογράφο.

## Βιογραφία

### Πρώτα χρόνια
Ο Κνουτ Χάμσουν γεννήθηκε ως Κνουντ Πέντερσεν στο Λομ στην κοιλάδα Γκούντμπραντσνταλ της Νορβηγίας. Ήταν ο τέταρτος γιος (από επτά παιδιά) της Τόρα Ολσντατερ και του Πέντερ Πέντερσεν. Όταν ήταν τριών η οικογένεια μετακόμισε στο Χάμσουντ του Χάμερεϊ στο Νόρντλαντ. Ήταν φτωχοί και ένας θείος τους είχε προσκαλέσει να καλλιεργούν τη γη του.

Στα εννέα ο Κνουτ χωρίστηκε από την οικογένειά του και ζούσε με το θείο του Χανς Ολσεν, που χρειαζόταν βοήθεια για το ταχυδρομείο του. Ο Όλσεν συνήθιζε να χτυπάει και να αφήνει νηστικό τον ανιψιό του και ο Χάμσουν αργότερα δήλωνε ότι οι χρόνιες νευρικές δυσκολίες του οφείλονται στον τρόπο που τον μεταχειριζόταν ο θείος του.

Το 1874 δραπέτευσε τελικά πίσω στη Λομ και τα επόμενα πέντε χρόνια έκανε διάφορες δουλειές για να βγάλει χρήματα : ήταν υπάλληλος καταστήματος, γυρολόγος, μαθητευόμενος τσαγκάρης, βοηθός κλητήρα και δάσκαλος δημοτικού σχολείου.

Στα 17 του έγινε μαθητευόμενος σχοινοποιός και περίπου τότε άρχισε να γράφει. Ζήτησε από τον επιχειρηματία Ερασμους Τζαλ να τον βοηθήσει οικονομικά και αυτός συμφώνησε. Ο Χάμσουν αργότερα χρησιμοποίησε τον Τζαλ  ως πρότυπο για τον ήρωα *Μακ*, που εμφανίζεται στα μυθιστορήματά του *Παν* (1894), *Ονειροπαρμένοι* (1904), *Μπένονι* (1908) και *Ρόζα* (1908).

Πέρασε αρκετά χρόνια στην Αμερική, ταξιδεύοντας και κάνοντας διάφορες δουλειές και δημοσίευσε τις εντυπώσεις του με τον τίτλο *Fra det moderne Amerikas Aandsliv* (1889).

### Πρώιμη λογοτεχνική καριέρα

Κάνοντας όλες αυτές τις περίεργες κακοπληρωμένες δουλειές  δημοσίευσε το πρώτο του βιβλίο: *Den Gaadefulde: En Kjærlighedshistorie fra Nordland* (Ο Αινιγματικός Ανθρωπος: Μια Ιστορία Αγάπης από τη Βόρεια Νορβηγία, 1877). Εμπνεύστηκε από τις εμπειρίες και τον αγώνα που υπέμεινε από τις δουλειές του.

Στο δεύτερο μυθιστόρημά του *Μπγέργκερ* (1878), προσπάθησε να μιμηθεί το ύφος της γραφής του Μπιέρνστιερνε Μπιέρνσον του αφηγήματος της Ισλανδικής Σάγκας. Η μελοδραματική ιστορία ακολουθεί έναν ποιητή, τον Μπγέργκερ, και την αγάπη του για τη Λάουρα. Αυτό το βιβλίο εκδόθηκε με το ψευδώνυμο *Κνουντ Πέντερσεν Χάμσουντ*. Αυτό το βιβλίο αποτέλεσε αργότερα τη βάση για το *Βικτώρια: Μια Ερωτική Ιστορία (1898).

===Μεγάλα έργα===
Η επίδραση που φαίνεται να άσκησαν πάνω του ο Γιάκομπσεν, ο Στρίνμπεργκ, ο [[Νίτσε]] και ο [[Φιοντόρ Ντοστογιέφσκι|Ντοστογέφσκι]] τον έκανε να απορρίψει τον [[Νατουραλισμός|νατουραλισμό]]. Ο Χάμσουν έτυχε για πρώτη φορά ευρείας αναγνώρισης με το μυθιστόρημα του 1890 *Πείνα* (*Sult*). Το ημιαυτοβιογραφικό έργο περιέγραψε την κάθοδο ενός νεαρού συγγραφέα σχεδόν στην τρέλα ως αποτέλεσμα της πείνας και της φτώχειας στη νορβηγική πρωτεύουσα της [[Όσλο|Χριστιανίας]] (σύγχρονο Όσλο). Για πολλούς το μυθιστόρημα προμηνύει τα γραπτά του [[Φραντς Κάφκα]] και άλλων μυθιστοριογράφων του εικοστού αιώνα με τον εσωτερικό του μονόλογο και αλλόκοτη λογική.

Ένα θέμα στο οποίο ο Χάμσουν επέστρεφε συχνά είναι αυτό του διαρκώς περιπλανώμενου, ενός περιπλανώμενου ξένου (συχνά του αφηγητή) που εμφανίζεται και υπαινίσσεται τον εαυτό του στη ζωή των μικρών αγροτικών κοινοτήτων. Αυτό το θέμα του περιπλανώμενου είναι το επίκεντρο των μυθιστορημάτων *«Μυστήρια»* (1892), *«Ο Παν»* (1894), *«Βικτωρία»* (1898), *Στο άστρο του φθινόπωρου* (1906), *«Ένας αλήτης παίζει με σουρντίνα»* (1909), *Στερνή Χαρά*, *Περιπλανώμενοι*, *Ρόζα* και άλλων.

Η πεζογραφία του Χάμσουν συχνά περιέχει εκστατικές απεικονίσεις του φυσικού κόσμου, με οικείες αντανακλάσεις στα νορβηγικά δάση και τις ακτές. Για αυτό τον λόγο έχει συνδεθεί με το πνευματικό κίνημα που είναι γνωστό ως [[πανθεϊσμός]] («Δεν υπάρχει Θεός», έγραψε κάποτε. «Μόνο θεοί».). Ο Χάμσουν είδε την ανθρωπότητα και τη φύση ενωμένες σε έναν ισχυρό, μερικές φορές μυστικιστικό δεσμό. Αυτή η σχέση μεταξύ των ηρώων και του φυσικού τους περιβάλλοντος είναι χαρακτηριστική στα μυθιστορήματα *Παν*, *Ενας Αλήτης Παίζει με Σουρτίνα*, και το επικό *Η Ευλογία της Γης*, το "μνημειακό έργο του" που του χάρισε το [[Βραβείο Νόμπελ Λογοτεχνίας]] το 1920.

===Β΄ Παγκόσμιος Πόλεμος, σύλληψη και δίκη===
Κατά τη διάρκεια του Β΄ Παγκοσμίου Πολέμου ο Χάμσουν υποστήριξε την πολεμική προσπάθεια της Γερμανίας. Προσέγγισε και συναντήθηκε με υψηλόβαθμους ναζί αξιωματικούς, συμπεριλαμβανομένου του [[Αδόλφος Χίτλερ|Αδόλφου Χίτλερ]]. Ο ναζιστής υπουργός προπαγάνδας [[Γιόζεφ Γκαίμπελς]] έγραψε ένα μεγάλο και ενθουσιώδες ημερολόγιο για μια ιδιωτική συνάντηση με τον Χάμσουν : σύμφωνα με τον Γκαίμπελς «η πίστη [του Χάμσουν] στη γερμανική νίκη είναι ακλόνητη». Το 1940 ο Χάμσουν έγραψε ότι «οι Γερμανοί μάχονται για μας». Μετά το θάνατο του Χίτλερ δημοσίευσε μια σύντομη νεκρολογία στην οποία τον περιέγραψε ως «πολεμιστή για την ανθρωπότητα» και «ιεροκήρυκα του ευαγγελίου της δικαιοσύνης για όλα τα έθνη».

Μετά τον πόλεμο συνελήφθη από την αστυνομία στις 14 Ιουνίου 1945 για προδοσία και στη συνέχεια μεταφέρθηκε σε νοσοκομείο στο Γκρίμσταντ (*Grimstad sykehus*) "λόγω της προχωρημένης ηλικίας του", σύμφωνα με τον Ειναρ Κρίνγκλεν (καθηγητή και ιατρό). Το 1947 δικάστηκε στο Γκρίμσταντ και του επιβλήθηκε πρόστιμο. Το ανώτατο δικαστήριο της Νορβηγίας μείωσε το πρόστιμο από 575.000 σε 325.000 [[Κορόνα Νορβηγίας|νορβηγικές κορώνες]].

Μετά τον πόλεμο οι απόψεις του Χάμσουν για τους Γερμανούς κατά τη διάρκεια του πολέμου λύπησαν ιδιαίτερα τους Νορβηγούς και προσπάθησαν να διαχωρίσουν τον παγκοσμίου φήμης συγγραφέα τους από τις ναζιστικές πεποιθήσεις του. Στη δίκη ο Χάμσουν είχε επικαλεσθεί άγνοια. Οι βαθύτερες εξηγήσεις περιλαμβάνουν την αντιφατική προσωπικότητά του, την αποστροφή του για τον *όχλο*, το σύμπλεγμα κατωτερότητάς του, μια βαθιά απόγνωση για την εξάπλωση της απειθαρχίας, την αντιπάθεια για τη μεσοπολεμική δημοκρατία και ιδιαίτερα την αγγλοφοβία του.

===Θάνατος===
Ο Κνουτ Χάμσουν πέθανε στις 19 Φεβρουαρίου 1952, σε ηλικία 92 ετών, στο Γκρίμσταντ. Η στάχτη του ετάφη στον κήπο του σπιτιού του στο Nέρχολμ.

==Κληρονομιά==
Ο [[Τόμας Μαν]] τον περιέγραψε ως «απόγονο των [[Φιόντορ Ντοστογιέφσκι]] και [[Φρίντριχ Νίτσε]]. Ο [[Άρθουρ Κέσλερ]] ήταν θιασώτης των ερωτικών ιστοριών του. Ο [[Χ. Τζ. Γουέλς]] επαίνεσε την *Ευλογία της Γης* (1917), για την οποία του απονεμήθηκε το [[Βραβείο Νόμπελ Λογοτεχνίας]]. Ο [[Ισαάκ Μπάσεβις Σίνγκερ]] ήταν θιασώτης του σύγχρονου υποκειμενισμού του, της χρήσης χρονικών αναδρομών, της χρήσης του κατακερματισμού και του λυρισμού του. Ένας ήρωας στο μυθιστόρημα *Γυναίκες* του [[Τσαρλς Μπουκόφσκι]] αναφέρεται σε αυτόν ως το μεγαλύτερο συγγραφέα που έχει ζήσει ποτέ.

Μια έκδοση δεκαπέντε τόμων των πλήρων έργων του Χάμσουν δημοσιεύθηκε το 1954. Το 2009, με την ευκαιρία των 150 χρόνων από τη γέννησή του, εκδόθηκε μια νέα έκδοση 27 του συνόλου των έργων του, που περιλαμβάνει διηγήματα, ποίηση, θεατρικά έργα και άρθρα που δεν περιλαμβάνονται στην έκδοση του 1954. Για αυτή τη νέα έκδοση όλα τα έργα του υπέστησαν ελαφρές γλωσσικές τροποποιήσεις, προκειμένου να καταστούν πιο προσιτά στους σύγχρονους Νορβηγούς αναγνώστες.

Τα έργα του Χάμσουν παραμένουν δημοφιλή. Το 2009 ένας Νορβηγός βιογράφος δήλωσε : "Δεν μπορούμε παρά να τον αγαπήσουμε, αν και τον έχουμε μισήσει όλα αυτά τα χρόνια ... Αυτό είναι το τραύμα του Χάμσουν. Είναι ένα φάντασμα που δεν θα μείνει στον τάφο."

===Τεχνικές γραφής===
Μαζί με τους [[Όγκουστ Στρίντμπεργκ]], [[Χένρικ Ίψεν]] και τον [[Σίγκριντ Ούντσετ]] ο Χάμσουν αποτέλεσε ένα κουαρτέτο Σκανδιναβών συγγραφέων που έγιναν διεθνώς γνωστοί για τα έργα τους. Ο Χάμσουν πρωτοπόρησε στην ψυχολογική λογοτεχνία με τις τεχνικές της ροής της συνείδησης και του εσωτερικού μονόλογου, που βρίσκονται στο έργο, για παράδειγμα, των [[Τζέιμς Τζόυς|Τζόυς]], [[Μαρσέλ Προυστ|Προυστ]], [[Κάθριν Μάνσφιλντ|Μάνσφιλντ]] και [[Βιρτζίνια Γουλφ|Γουλφ]].

==Προσωπική ζωή==

Το 1898 ο Χάμσουν παντρεύτηκε την Μπέργκλγιοτ Γκέπφερτ (το γένος), που γέννησε την κόρη τους Βικτώρια, αλλά χώρισαν το 1906. Στη συνέχεια ο Χάμσουν παντρεύτηκε το 1909 τη Μαρίε Αντερσεν (1881-1969), που ήταν η σύντροφός του μέχρι το τέλος της ζωής του. Απέκτησαν τέσσερα παιδιά: τους γιους Τόρε και Αριλντ και τις κόρες Ελινορ και Σεσίλια.

Η Μαρίε έγραψε για τη ζωή της με τον Χάμσουν σε δύο βιογραφίες. Ήταν μια πολλά υποσχόμενη ηθοποιός όταν τον γνώρισε, αλλά τελείωσε την καριέρα της και πήγαν μαζί στο Χάμερεϊ. Αγόρασαν ένα αγρόκτημα, με την πρόθεση να «κερδίζουν τα προς το ζην ως αγρότες, με το συγγραφικό του έργο να τους παρέχει κάποιο πρόσθετο εισόδημα».

Μετά από λίγα χρόνια αποφάσισαν να μετακινηθούν νότια στο Λάρβικ. Το 1918 αγόρασαν το Νέρχολμ, ένα παλιό, σχετικά ερειπωμένο αρχοντικό μεταξύ Λίλεσαντ και Γκρίμσταντ. Η κύρια κατοικία αποκαταστάθηκε και ανακαινίστηκε. Εδώ ο Χάμσουν μπορούσε να ασχοληθεί με τη συγγραφή ανενόχλητος, αν και συχνά ταξίδευε για να γράψει σε άλλες πόλεις και μέρη (κατά προτίμηση σε σπαρτιατικά καταλύματα).

==Πολιτικές συμπάθειες==
Στα νεανικά του χρόνια ο Χάμσουν είχε μια τάσεις αντιισωτικές και [[Ρατσισμός|ρατσιστικές]]. Στην *Πολιτιστική Ζωή της Σύγχρονης Αμερικής* (1889) εξέφρασε την έντονη αντίθεσή του στην επιμιξία: «Οι Νέγροι είναι και θα παραμείνουν Νέγροι, μια νεογέννητη ανθρώπινη μορφή από τους τροπικούς, στοιχειώδη όργανα στο σώμα της λευκής κοινωνίας. Αντί να δημιουργήσει μια ελίτ διανοούμενων η Αμερική δημιούργησε ένα ιπποτροφείο μιγάδων. "

Μετά το [[Δεύτερος Πόλεμος των Μπόερς|Δεύτερο Πόλεμο των Μπόερς]] υιοθέτησε όλο και πιο [[Συντηρητισμός|συντηρητικές]] απόψεις. Έγινε επίσης γνωστός ως εξέχων υποστηρικτής της [[Γερμανική Αυτοκρατορία|Γερμανίας]] και του [[Πολιτισμός της Γερμανίας|γερμανικού πολιτισμού]], καθώς και σταθερός αντίπαλος της [[Βρετανική Αυτοκρατορία|Βρετανικής Αυτοκρατορίας]] και της [[Ένωση Σοβιετικών Σοσιαλιστικών Δημοκρατιών|Σοβιετικής Ένωσης]]. Κατά τη διάρκεια του Α' και του Β' Παγκοσμίου Πολέμου εξέφρασε δημόσια τη συμπάθειά του για τη [[Γερμανική Αυτοκρατορία]] και τη [[Ναζιστική Γερμανία]].

Οι συμπάθειές του επηρεάστηκαν σε μεγάλο βαθμό από το Δεύτερο Πόλεμο των Μπόερς, που θεωρήθηκε από το Χάμσουν ως βρετανική επιθετικότητα εναντίον ενός αδύναμου έθνους, καθώς και από την αγγλοφοβία και τον αντιαμερικανισμό του. Κατά τη δεκαετία του 1930 οι περισσότερες νορβηγικές δεξιές εφημερίδες και τα πολιτικά κόμματα ήταν συμπαθούντα σε διάφορους βαθμούς των φασιστικών καθεστώτων στην Ευρώπη και ο Χάμσουν ήταν εξέχων υποστηρικτής τέτοιων απόψεων. Κατά τη διάρκεια του Β' Παγκοσμίου Πολέμου συνέχισε να εκφράζει την υποστήριξή του στη Γερμανία και οι δημόσιες δηλώσεις του συνάντησαν αντιδράσεις, ιδιαίτερα, αμέσως μετά τον πόλεμο. Όταν ξεκίνησε ο Β΄ Παγκόσμιος Πόλεμος ήταν 80 ετών, σχεδόν κωφός και η κύρια πηγή ενημέρωσής του του ήταν η συντηρητική εφημερίδα *Aftenposten*, που υποστήριζε τη Φασιστική Ιταλία και τη Ναζιστική Γερμανία από την αρχή. Κατά τη διάρκεια του πολέμου υπέστη δύο ενδοκρανιακές αιμορραγίες.

Ο Χάμσουν έγραψε αρκετά άρθρα σε εφημερίδες κατά τη διάρκεια του πολέμου, συμπεριλαμβανομένης της περίφημης δήλωσης του 1940 ότι «οι Γερμανοί μάχονται για εμάς και τώρα συντρίβουν την τυραννία της Αγγλίας για εμάς και για όλους τους ουδέτερους». . Το 1943 έστειλε ως δώρο τον υπουργό [[Προπαγάνδα]]ς της Γερμανίας [[Γιόζεφ Γκαίμπελς]] το μετάλλιό του του [[Βραβείο Νόμπελ|Βραβείου Νόμπελ]]. Ο βιογράφος του Θόρκιλντ Χάνσεν το ερμήνευσε ως μέρος της στρατηγικής του να πετύχει μια ακρόαση του Χίτλερ. Ο Χάμσουν τελικά κλήθηκε να συναντηθεί με το Χίτλερ διαμαρτυρήθηκε για το Γερμανό πολιτικό διοικητή στη Νορβηγία, Γιόζεφ Τέρμποβεν, και ζήτησε την απελευθέρωση των φυλακισμένων Νορβηγών πολιτών, εξοργίζοντάς τον.  Ο Χάμσουν επίσης σε άλλες περιπτώσεις βοήθησε Νορβηγούς που είχαν φυλακιστεί για αντιστασιακή δράση και προσπάθησε να επηρεάσει τη γερμανική πολιτική στη Νορβηγία.

Ωστόσο, μια εβδομάδα μετά το θάνατο του Χίτλερ, ο Χάμσουν του έγραψε ένα εγκώμιο, λέγοντας: «Ήταν πολεμιστής, πολεμιστής για την ανθρωπότητα και προφήτης του ευαγγελίου της δικαιοσύνης για όλα τα έθνη». Μετά το τέλος του πολέμου θυμωμένα πλήθη έκαψαν τα βιβλία του δημόσια σε μεγάλες πόλεις της Νορβηγίας και ο Χάμσουν έμεινε κλεισμένος για αρκετούς μήνες σε ψυχιατρικό νοσοκομείο.

Ο Χάμσουν αναγκάστηκε να υποβληθεί σε ψυχιατρική εξέταση, που κατέληξε στο συμπέρασμα ότι είχε «μόνιμα εξασθενημένες ψυχικές ικανότητες», και σε αυτή τη βάση απορρίφθηκαν οι κατηγορίες για προδοσία. Αντίθετα κατηγορήθηκε για μια υπόθεση αστικής ευθύνης και το 1948 κλήθηκε να πληρώσει στη Νορβηγική κυβέρνηση το κολοσσιαίο ποσό των 325.000 κορωνών (65.000 $ ή 16.250 £ εκείνη την εποχή) για την υποτιθέμενη ένταξή του στο *Nasjonal Samling* και για την ηθική υποστήριξη που έδωσε στους Γερμανούς, αλλά απαλλάχθηκε από οποιαδήποτε άμεση σχέση με τους Ναζί. Το αν ήταν μέλος του *Nasjonal Samling* ή αν η διανοητική του υγεία είχε τρωθεί είναι ένα πολύ αμφισβητούμενο ζήτημα ακόμη και σήμερα. Ο Χάμσουν δήλωσε ότι δεν ήταν ποτέ μέλος κάποιου πολιτικού κόμματος. Έγραψε το τελευταίο του βιβλίο *Paa giengrodde Stier* (Σε χορταριασμένα μονοπάτια) το 1949, βιβλίο που πολλοί θεωρούν ως απόδειξη των λειτουργικών του πνευματικών ικανοτήτων. Σε αυτό επικρίνει σκληρά τους ψυχίατρους και τους δικαστές και, με τα δικά του λόγια, αποδεικνύει ότι δεν είναι ψυχικά άρρωστος.

Ο Δανός συγγραφέας Θόρκιλντ Χάνσεν ερεύνησε τη δίκη και έγραψε το βιβλίο *Η Δίκη του Χάμσουν (1978)*, που προκάλεσε καταιγίδα στη Νορβηγία. Μεταξύ άλλων ο Χάνσεν δήλωσε: «Αν θέλετε να συναντήσετε ηλίθιους, πηγαίνετε στη Νορβηγία», καθώς ένιωθε ότι τέτοια μεταχείριση του παλαιού βραβευμένου με Νόμπελ συγγραφέα ήταν εξωφρενική. Το 1996, ο Σουηδός σκηνοθέτης Γιαν Τρελ βασίστηκε για την ταινία *Χάμσουν* στο βιβλίο του Χάνσεν. Στο *Χάμσουν* τον υποδύεται ο Σουηδός ηθοποιός [[Μαξ φον Σίντοφ]]. Τη σύζυγό του Μαρίε παίζει η Δανή ηθοποιός [[Γκίτα Νόρμπι]].

==Μελέτες για το έργο του Χάμσουν==
Τα κείμενα του Χάμσουν αποτέλεσαν αντικείμενο πολλών βιβλίων και άρθρων εφημερίδων. Μερικά από αυτά τα κείμενα διερευνούν τη διαλεκτική μεταξύ των λογοτεχνικών έργων του Χάμσουν και των πολιτικών και πολιτιστικών του τάσεων που εκφράζονται στα μη μυθοπλαστικά έργα του.

==Μεταφορές στον κινηματογράφο και στην τηλεόραση==
Τα έργα του Χάμσουν αποτέλεσαν τη βάση 25 ταινιών και τηλεοπτικών μίνι σειρών, ξεκινώντας από το 1916.

Το βιβλίο *Μυστήρια* ήταν η βάση ομώνυμης ταινίας του 1978 (από την ολλανδική κινηματογραφική εταιρεία *Sigma Pictures*), σε σκηνοθεσία Πωλ ντε Λυσανέ, με πρωταγωνιστές τη [[Σίλβια Κριστέλ]], το [[Ρούτγκερ Χάουερ]], την Αντρέα Φερεόλ και τη Ρίτα Τάσιγκαμ.

Το *Landstrykere* (Οδοιπόροι) είναι μια νορβηγική ταινία του 1990 σε σκηνοθεσία του Ολα Σόλουμ.

*Ο Τηλεγραφητής* είναι μια νορβηγική ταινία του 1993 σε σκηνοθεσία του Ερικ Γκούσταβσον. Βασίζεται στο μυθιστόρημα *Ονειροπόλοι* (*Sværmere*).

Ο *Παν* υπήρξε η βάση τεσσάρων ταινιών μεταξύ του 1922 και του 1995. Η τελευταία ομώνυμη δανική ταινία σκηνοθετήθηκε από το Χένινγκ Κάρλσεν, που σκηνοθέτησε επίσης τη δανική, νορβηγική και σουηδική συμπαραγωγή της ταινίας *Sult* (Πείνα) του 1966 από το ομώνυμο μυθιστόρημα του Χάμσουν.

Ο μεταμοντέρνος σκηνοθέτης Τζέσι Ρίτσαρντς έχει ανακοινώσει ότι προετοιμάζεται να σκηνοθετήσει μια μεταφορά του διηγήματος του Χάμσουν *Η Πρόσκληση της Ζωής*.

==Κινηματογραφική βιογραφία==
Μια [[βιογραφική ταινία]] με τίτλο Χάμσουν κυκλοφόρησε το 1996, σε σκηνοθεσία Γιαν Τρελ, με πρωταγωνιστή στο ρόλο του Χάμσουν τον [[Μαξ φον Σίντοφ]].

== Εργογραφία και ελληνικές μεταφράσεις ==
*1877 *Den Gaadefulde. En kjærlighedshistorie fra Nordland* 
*1878 *Et Gjensyn*   
*1878 *Bjørger*  
*1889 *Lars Oftedal. Udkast* (11 άρθρα  που είχαν δημοσιευτεί στην εφημερίδα *Dagbladet*) 
*1889 *Fra det moderne Amerikas Aandsliv**Η πνευματική Ζωή της σύγχρονης Αμερικής* 
*1890 *Sult* ([[Η Πείνα]])  
—:: μτφ. [[Βασίλης Δασκαλάκης]] (εκδ. Χ. Γανιάρης & Σια, 1921) 
*1892 *Mysterier* (Μυστήρια)    
—:: μτφ. Βάσος Δασκαλάκης (εκδ. Χ. Γανιάρης & Σια, 1921)
*1893 *Redaktør Lynge* ([[Αρχισυντάκτης Λύνγκε]])    
—:: μτφ. Βάσος Δασκαλάκης (εκδ. Ζηκάκης, 1926)
*1893 *Ny Jord* (Νέα Γη)    
*1894 *Pan* ([[Ο Παν]])    
—:: μτφ. Παύλος Νιρβάνας (εκδ. Ζηκάκης, 1924) 

—:: μτφ. Βάσος Δασκαλάκης (εκδ. Γραφείου Πνευματικών Υπηρεσιών, 1938) 
*1895 *Ved Rigets Port* (Στις πύλες του Βασιλείου) 
*1895 *En ganske almindelig flue av middels størrelse* (Μία  κοινότατη  μυίγα  μετρίου  μεγέθους)
—:: μτφ. Ιωάννης Γρυπάρης. Στον τόμο «Διηγήματα», εκδ. Σοκόλη, 2004 
*1896 *Livets Spil* (Το παιχνίδι της ζωής) 
*1897 *Siesta* 
*1898 *Aftenrøde. Slutningspil* 
*1898 *Victoria. En kjærlighedshistorie* (Βικτώρια)   
*1902 *Munken Vendt. Brigantines saga*  
*1903 *I Æventyrland. Oplevet og drømt i Kaukasien*  ([[Στη Χώρα του Παραμυθιού]]) 
*1903 *Dronning Tamara*, τρίπρακτο δράμα
*1903 *Kratskog* 
*1904 *Det vilde Kor*  (Η άγρια χορωδία), ποιήματα
*1904 *Sværmere* ([[Ονειροπόλοι (μυθιστόρημα)Ονειροπόλοι]])
—:: μτφ. Ιωάννης Γρυπάρης, ως «Όβε Ρόλανδσεν». Στον τόμο «Διηγήματα», εκδ. Σοκόλη, 2004
*1905 *Stridende Liv. Skildringer fra Vesten og Østen* 
*1906 *Under Høststjærnen. En Vandrers Fortælling* ([[Στο άστρο του φθινόπωρου]]) 
—:: μτφ. Βάσος Δασκαλάκης (εκδ. Ίκαρος, 1944)
*1908 *Benoni* ([[Μπενόνι]])
—:: μτφ. Βάσος Δασκαλάκης (εκδ. "Ζηκάκης, 1924)
*1908 *Rosa. Af student Pærelius' Papirer* ([[Ρόζα]]) 
—:: μτφ. Βάσος Δασκαλάκης (εκδ. Ζηκάκης, 1924)
*1909 *En Vandrer spiller med Sordin* ([[Ενας Αλήτης Παίζει με Σουρτίνα]])
—:: μτφ. Βάσος Δασκαλάκης (εκδ. Χαραυγή, 1925) 
*1910 *Livet i Vold* (Στα Νύχια της Ζωής)
*1912 *Den sidste Glæde* ([[Στερνή χαρά]])  
—:: μτφ. Βάσος Δασκαλάκης (εκδ. Χ. Γανιάρης, 1925)
*1913 *Børn av Tiden* (Παιδιά της εποχής τους)
*1915 *Segelfoss By* (Το χωριό Σέγκελφος)
*1917 *Markens Grøde*  ([[Ευλογία της Γης]])  
—:: μτφ. Άρης Δικταίος (εκδ. Κ.Μ.,1955)
*1918 *Sproget i Fare* 
*1920 *Konerne ved Vandposten* ([[Η γυναίκα στην αντλία]])
*1923 *Siste Kapitel*  (Το τελευταίο κεφάλαιο)   
*1927 *Landstrykere I* ([[Οδοιπόροι (μυθιστόρημα)Οδοιπόροι]])
*1930 *August* (Αύγουστος)   
*1933 *Men Livet lever* (Η ζωή συνεχίζεται)
*1936 *Ringen sluttet* (Ο κύκλος έκλεισε)
*1949 *Paa gjengrodde Stier* ([[Σε χορταριασμένα μονοπάτια]])

== Διάφορα ==
Το τεύχος [[5 Δεκεμβρίου]] [[2005]] — [[2 Ιανουαρίου]] [[2006]] του περιοδικού *The New Yorker* έχει ένα μείζον άρθρο από τον Τζέφρι Φρανκ (Jeffrey Frank) ([https://archive.today/20130104060638/www.newyorker.com/critics/content/articles/051226crat_atlarge σύνδεσμος εδώ]). Φαίνεται ότι βασίζεται πάνω στη βιογραφία του Ίνγκαρ Κόλλοεν (Ingar Kolloen) (δύο τόμοι, κατά τα λεγόμενα 1000 σελίδες και οι δύο μαζί).

Ο βραβευμένος με Νόμπελ [[Ισαάκ Μπάσεβις Σίνγκερ]] επηρεάστηκε σε μεγάλο βαθμό από τον Χάμσουν και μετέφρασε κάποια από τα έργα του.

== Ταινίες ==
Το βιβλίο *Μυστήρια* ήταν η βάση για την ταινία του 1978 (από την εταιρία ολλανδικών ταινιών [http://www.sigmapictures.com Sigma Pictures]), σκηνοθετημένη από τον Πάουλ ντε Λούσσανετ (Paul de Lussanet), όπου πρωταγωνιστούν οι [[Σύλβια Κρίστελ]] (Sylvia Kristel), [[Ρούτγκερ Χάουερ]] (Rutger Hauer), Αντρέα Φέρρεολ (Andrea Ferreol) και [[Ρίτα Τούσινγκχαμ]] (Rita Tushingham).

== Παραπομπές ==
<references />

== Πηγές ==
* «Κνουτ Χάμσουν», *Πάπυρος Λαρούς Μπριτάνικα,* Εκδοτικός Οργανισμός Πάπυρος, 1994, τόμος 60, σελ. 390, 391.
* "Knut Hamsun", *Encarta Reference Library DVD 2005*.
* [http://www.odin.dep.no/odin/engelsk/norway/history/032005-990484/index-dok000-b-n-a.html Βιογραφία από το Υπουργείο Εξωτερικών της Νορβηγίας]

== Βιβλιογραφία ==
* Ferguson, Robert. *Αίνιγμα: Η Ζωή του Κνουτ Χάμσουν* Farrar, Straus and Giroux, [[Νέα Υόρκη]]: [[1987]]. ISBN 0-374-52093-3
* Humpal, Martin. *Οι Ρίζες της Νεωτεριστικής Αφήγησης: Τα Μυθιστορήματα του Κνουτ Χάμσουν Πείνα, Μυστήρια και ο Παν* International Specialized Book Services. [[1999]] ISBN 82-560-1178-5
* Kolloen, Ingar Sletten. *Svermeren* [[2003]] Βιογραφία
* Kolloen, Ingar Sletten. *Erobreren* [[2004]] Βιογραφία
* Larsen, Hanna Astrup. *Knut Hamsun* Alfred A. Knopf. [[1922]] Μία σύγχρονη βιογραφική θεώρηση με αποκορύφωμα τη βράβευση του Χάμσουν με το βραβείο Νόμπελ

== Εξωτερικοί σύνδεσμοι ==

* [http://www.hamsun.dk Ο ιστότοπος του Κνουτ Χάμσουν (στα νορβηγικά)]
* [http://www.odin.dep.no/odin/engelsk/norway/history/032005-990484/index-dok000-b-n-a.html Βιογραφία από το Υπουργείο Εξωτερικών της Νορβηγίας]
* [http://www.nobel.se/literature/laureates/1920/ Κνουτ Χάμσουν, τιμημένος με το βραβείο Νόμπελ]
* [https://web.archive.org/web/20090706100054/http://www.kirjasto.sci.fi/khamsun.htm Βιογραφία και βιβλιογραφία]
* 
* [https://www.lrb.co.uk/v20/n23/wood02_.html Wood, James, *Εθισμένος στην Απροβλεψία*, δοκίμιο.] Ανακτήθηκε στις 8 Οκτωβρίου 2006.
* *Η Τσέλσι στo Χείλος: Οι Περιπέτειες ενός Αμερικανικού Θεάτρου,* [[Ντάβι Ναπολέων]]. Περιλαμβάνει συζήτηση της *Εποχής των Παγετώνων'', μία επικριτική παραγωγή στην οποία ο Χάμσουν είναι ο πρωταγωνιστής. Iowa State University Press. ISBN 0-8138-1713-7, 1991.

Κατηγορία:Νορβηγοί ποιητές
Κατηγορία:Νορβηγοί μυθιστοριογράφοι
Κατηγορία:Νορβηγοί θεατρικοί συγγραφείς
Κατηγορία:Βραβευμένοι με Νόμπελ Λογοτεχνίας
Κατηγορία:Νορβηγοί νομπελίστες
Κατηγορία:Ναζιστές